**ΤΡΙΤΗ ΗΛΙΚΙΑ**

Ορισμός: η εξελικτική περίοδος της ζωής του ανθρώπου στην οποία πραγματοποιείται η διαδικασία της βιολογικής γήρανσης (ενέλιξη/φθίση). Η «Παγκόσμια Συνέλευση του Γήρατος» που συνήλθε το 1982 ύστερα από απόφαση της Γενικής Συνέλευσης του Ο.Η.Ε. καθόρισε ως όριο τα 60 έτη για την καταγραφή των ατόμων στην Τρίτη ηλικία, ενώ διάφοροι επιστήμονες έχουν εκλάβει ως αντίστοιχο όριο την ηλικία των 65 ετών.

**Γνωρίσματα:**

Υλικό-βιολογικό επίπεδο: Σταδιακή βίωση της γήρανσης και των συνεπειών της (ασθένειες σχετικές με το γήρας, πτώση του ανοσοποιητικού συστήματος, πτώση του μεταβολισμού, μειωμένη ενεργητικότητα, μείωση των παραγωγικών-εργασιακών δυνατοτήτων και των αντίστοιχων υλικών απολαβών)

Συναισθηματικό-ψυχικό επίπεδο: Αισθήματα πληρότητας μέσω της οικογένειας, ανασφάλεια, νοσοφοβία, νοσταλγία, κατάθλιψη, αυξημένη ευαισθησία, συναισθηματική νοημοσύνη

Πνευματικό επίπεδο: Ωριμότητα, διαύγεια σκέψης, σταθερότητα αποφάσεων, δογματισμός, απώλεια συνείδησης (σχετιζόμενη με το βιολογικό επίπεδο-άνοια)

**Αντιμετώπιση της Τρίτης Ηλικίας:**

Αρχαίες κοινωνίες: Ανάλογα με το πολιτισμικό επίπεδο της κάθε κοινωνίας η αντιμετώπιση της τρίτης ηλικίας χαρακτηρίζεται από περιθωριοποίηση, σεβασμό, υπέρτατη κοινωνική αναγνώριση, αναγωγή της σε ανώτερη πολιτική εξουσία, απόδοσή της ιερών χαρακτηριστικών…

Νεότερες παραδοσιακές κοινωνίες: Η Τρίτη Ηλικία λαμβάνει τη δέουσα κοινωνική της θέση μέσω της τοποθέτησής της στην κορυφή της εκτεταμένης οικογένειας (με πατριαρχική σειρά)

Σύγχρονες αστικές κοινωνίες: Η Τρίτη Ηλικία δεν περιλαμβάνεται ως οργανικό μέλος της πυρηνικής πλέον οικογένειας και λαμβάνει την κοινωνική της θέση μέσω της ανταποδοτικής κοινωνικής πολιτικής του Κράτους για τα χρόνια εργασίας της, αλλά και μέσω πολλών περιφερειακών κοινωνικών δομών (σύλλογοι, σύνδεσμοι, Κ.Α.Π.Η.)

**Προβλήματα της Τρίτης Ηλικίας σήμερα:**

-Η προνοιακή απαξίωσή της από την πολιτεία, καθώς με την πρόσφατη οικονομική κρίση οι παροχές προς τους ηλικιωμένους (συντάξεις, επικουρικά βοηθήματα, ιατροφαρμακευτική περίθαλψη, κοινωνικά επιδόματα) αντιμετωπίζονται ως εστίες κρατικών ελλειμμάτων

-Η αποξένωση που βιώνουν οι ηλικιωμένοι στα σύγχρονα αστικά κέντρα (η πρόσφατη άκρατη αστικοποίηση σε συνδυασμό με τη μετατροπή της οικογένειας σε πυρηνική έθεσε σχεδόν στο περιθώριο τα ηλικιωμένα άτομα)

-Η έλλειψη γνώσεων πάνω στις νέες τεχνολογικές εξελίξεις (οι περισσότεροι ηλικιωμένοι είχαν ήδη βιώσει τη μηχανοποίηση στην παραγωγή και την αντίστοιχη δυσκολία προσαρμογής τους. Τώρα η απόστασή τους από την τεχνολογία είναι ακόμα μεγαλύτερη)

-Το χάσμα γενεών και η έλλειψη σεβασμού που συχνά συναντούν στη σύγχρονη κοινωνία

-Η απουσία κρατικών δομών στήριξης των ηλικιωμένων ατόμων στα αστικά κέντρα, αλλά και σε επαρχιακές ή δυσπρόσιτες περιοχές

**Προσφορά των ατόμων Τρίτης Ηλικίας**

-Βιωματικές γνώσεις και εμπειρίες χρήσιμες για τους νεότερους

-Πηγαία σοφία, συμβουλές, διδάγματα

-Αποτελούν τον συνδετικό κρίκο με το παρελθόν και την ιστορία

-Προσφέρουν υγιή πρότυπα για τις νέες γενιές

-Συνδράμουν στη διαπαιδαγώγηση των νέων γενεών (συχνά βοηθούν με χαρά στην ανατροφή εγγονιών)

-Αισθητοποιούν την παράδοση, τα ήθη, τα έθιμα, τον πολιτισμό, τις παρελθοντικές κατακτήσεις του έθνους

**Προτάσεις για την αντιμετώπιση των ατόμων της Τρίτης Ηλικίας:**

**Οι νέοι:**

-οφείλουν να επιδεικνύουν σεβασμό και κατανόηση στους ηλικιωμένους

-να προσπαθούν να αξιοποιήσουν τη γνώση και τη θυμοσοφία τους και να μην αρκούνται μόνο στις σύγχρονες πηγές πληροφόρησης

-πρέπει να καθιστούν έμπρακτα σαφές ότι η αλληλεπίδραση με τους ηλικιωμένους είναι επιθυμητή

**Η πολιτεία:**

-έχει χρέος να κατατάσσει τα άτομα της Τρίτης Ηλικία στις ευπαθείς κοινωνικές ομάδες και, ως εκ τούτου, να εστιάζει την κοινωνική-προνοιακή πολιτική της πάνω τους

-πρέπει να καταστήσει σαφές ότι οι συντάξεις και οι διάφορες παροχές προς την Τρίτη Ηλικία δεν είναι κρατικό δώρο, αλλά ελάχιστο ανταποδοτικό οικονομικό μέτρο για την πολυετή εργασία, προσφορά και συνεισφορά των ηλικιωμένων προς την πολιτεία και τα ασφαλιστικά ταμεία

-οφείλει να επικεντρώνει τομείς της «διά βίου» εκπαίδευσης πάνω στους ηλικιωμένους

**Τα Μ.Μ.Ε.:**

-πρέπει να προβάλλουν πρότυπα Τρίτης Ηλικίας μέσω εκπομπών κοινωνικού-επιμορφωτικού περιεχομένου

-ενδείκνυται και η προβολή ιστορικών, λαογραφικών, τοπογραφικών και άλλων εκπομπών, κατάλληλων για τα αισθητικά κριτήρια και το εμπειρικό υπόβαθρο των ηλικιωμένων